
Kritikeromtale av Carla Kellys bøker

 

«En sterk og vidunderlig årvåken forfatter.»

 

– New York Times bestselgerforfatter Mary Jo Putney

 

«En fantastisk frisk og original stemme.»

 

– Romantic Times BOOKreviews

 

«Kelly har den sjeldne evnen at hun klarer å skape både realistiske og sympatiske personer som leseren tar til sitt hjerte. En av de mest respekterte Regency-forfatterne.»

 

– Library Journal

 

«Det er alltid en fryd å lese Carla Kelly.»

 

– Romantic Times BOOKreviews

 

«Carla Kelly skriver med en frodighet som gir stor følelsesmessig dybde til alle hennes karakterskildringer.»

 

– Romantic Times BOOKreviews


Carla Kelly

Når vinden stilner

Oversatt av

Maren Kamilla Aaby


Til mine kjære søstre, Karen Deo og Wanda Lynn Turner,

som viste meg Plymouth.

 


Sa sjømannen til sin hjertens kjær:

«Nå må jeg av sted, for seilene er heist og ankeret hevet. Den flotte skuten venter bare på at tidevannet skal snu, og hvis jeg noensinne kommer tilbake,

skal jeg gjøre deg til min brud.»

 

Engelsk folkevise  


Prolog

Fem år etter at hun ble utvist fra miss Pym’s Female Academy i Bath i 1803, syntes fortsatt Nana Massie det var like forsmedelig å bli gjenstand for andres velgjørenhet.

Hun lukket døren til vertshuset Mulberry bak seg og skottet ned på de håndskrevne plakatene hun hadde i hånden. I disse harde krigstider, som ble enda hardere for Plymouth på grunn av blokaden av den franske kysten, hadde ikke vertskapet på de store vertshusene nærmest havnen noe imot plakatene, selv om det var mangel på kunder, for alle visste at hun hengte dem opp forgjeves.

Vi i familien Massie er gjenstand for et stort bedrag, minnet Nana seg selv på da hun hastet mot havnen, og enda fortere gikk det takket være den skarpe novembervinden. Hun kastet et blikk over skulderen mot Mulberry, der hun visste at Besta fulgte henne fra et av vinduene ovenpå. Nana vinket og sendte bestemoren et slengkyss. Dette store bedraget er bare bra for meg, tenkte hun, og jeg er jo så sulten.

Dessuten frøs hun, enda hun hadde på seg den avklipte sjømannskappen til Pete og to underskjørt under ullkjolen. Besta var i gang med å strikke lue til det korte håret hennes, og den ble visst ikke ferdig et øyeblikk for tidlig. Besta hadde sendt henne et langt, bekymret blikk da hun kom hjem uken før med en neve mynter, etter å ha solgt det lange håret sitt til parykkmakeren. Det holdt til de mest presserende regningene, før Besta tok frem strikkepinnene.

Selv om Nana bare så en eneste liten fregatt for anker nede i havnen, hadde både Besta og Pete insistert på at det var på tide å henge opp plakater i de større vertshusene. På tide betydde non, da vertshusene serverte middag. De to konspiratoriske gamle visste at krovertene og kokkene ville sørge for at deres kjære Nana fikk mat.

Matrosene fikk sjelden landlov fra krigsskipene, men offiserene og underoffiserene pleide å få tillatelse til å gå i land og bo på vertshus i Plymouth. Mange skip betydde flere offiserer. Hvis det ble fullt på de større vertshusene, kunne kanskje en plakat overtale noen av dem til å bo på Mulberry helt oppe i Gibbon Street.

Nana holdt nesten på å snu da hun hadde passert kirken, St. Andrew’s. Det var uansett fåfengt, for admiralen i kanalflåten hadde i all sin visdom erklært at ingen skip fikk forlate sin post unntatt i rene nødstilfeller. De skulle få forsyninger av mat og vann til havs, og der skulle de holde seg, på grunn av truslene fra Napoleon.

Én fregatt i havnen. Nana stanset og skulle til å krølle sammen arkene, men tok seg i det. Besta ble fra seg om hun kom like sulten hjem fra havnen, og for Besta nyttet det ikke å lyve.

Dessuten brakte vinden med seg lukten av pølser fra Navy Inn, som var første stans. Nana tørket seg om munnen med handbaken og fulgte lukten.

Hun fikk en pølse i Navy Inn, og hun fikk nesten tårer i øynene da hun satte tennene i det sprø skinnet. Hun lirte av seg de sedvanlige protestene da kroverten pakket inn en ekstra pølse i matpapir, før hun skyndte seg videre til Drury Inn, der hun hengte opp en ny plakat og satte seg og spiste kremet potetsuppe med biter av skinke og løk.

Kroverten rakte henne til og med en krukke med suppe hun kunne ta med seg, under påskudd av at det neppe var noen som kom til å nyte suppen hvis hun ikke tok den med seg tilbake til Mulberry. Kanskje Besta og Pete ville spise den, hvis Nana var mett. Hun tok imot med et smil, selv om ansiktet brant av skam.

På Drake sto det piroger på menyen, akkurat som hun håpet. Vertinnen, mrs Fillion, insisterte på at hun skyndte seg å spise en før den ble uspiselig, før hun pakket inn to til mens hun hele tiden klaget over hvor ille det var av denne admiralen å holde flåten borte fra Plymouth og gjøre livet til en prøvelse for hele havnebyen.

– Men det er jo krig, mrs Fillion, forklarte Nana.

Mrs Fillion sukket. – Ja, kan du begripe at vi ikke har klart å få slutt på sånt tøys i dette herrens år 1808.

Hun tok en plakat, men unnlot ikke å nevne at både skipslegen, begge løytnantene og kapteinen på fregatten hadde tatt inn hos dem.

Hun la en pirog til på Nanas tallerken. – Det vil si, kaptein Worthy kommer om et par dager, når han vender tilbake fra Admiralitetet i London. Skipskisten hans er her allerede.

– Er det hans fregatt som ligger i Cattewater? spurte Nana.

– Ai. Tireless, med trettifire kanoner og på vei til tørrdokk, sa krovertinnen, før hun tilføyde med et snøft: – Selv ikke en admiral kan klekke ut en måte å få reparert en fregatt ute i Den engelske kanal på.

Nana stirret ut gjennom vinduet og lot mrs Fillion prate i vei om hvordan hun ville føre krigen og lede marinen, om hun bare fikk bestemme. Kanskje ville det slutte å regne innen krovertinnen slapp opp for ord.

Det gjorde det ikke. Mrs Fillion rakte Nana et knippe hun kunne bære pirogene og resten av maten i. – Stikk endelig innom neste gang du er i nærheten, kjære, sa hun. Hun ristet på hodet. – Jeg skulle ønske jeg kunne sende kaptein Worthy til dere, men vi trenger pengene. Han ser ikke så verst ut, om man bare greier å lokke frem et smil. Men selvfølgelig, ingen smiler i utrengsmål nå om dagen.

Jeg ber i det minste ikke om å få noe, tenkte Nana da hun neide og bega seg på hjemveien. Og nå hadde hun mat nok til kvelds. Hun stanset for å kikke på Tireless og la merke til den ødelagte stormasten og seilduken som hang over akterstavnen. – Tørrdokk for deg, kaptein Worthy.

Og hvem vet hva som venter meg? funderte hun. Hun kunne ikke for at tankene gikk til faren, William Stokes, vicomte Ratcliffe, og den djevelske handelen hans, som hadde fått henne til å flykte tilbake til trygge Plymouth, Bestas beskyttelse og en usikker fremtid.

– Jeg er kanskje sulten nå, hvisket hun, – men hvis du innbiller deg at jeg noensinne kommer til å skifte mening, kjære far, så tar du like feil nå som for fem år siden.

Raseriet hennes – eller var det frykt? – fikk henne til å snakke høyere enn hun hadde tenkt. Men som et ekte barn av Plymouth visste hun at ordene føk av sted med vinden til Frankrikes kyst. Ingen kunne høre henne. Og bortsett fra Besta og Pete var det heller ingen som brydde seg.


Første kapittel

Kaptein Oliver Worthy hadde reist i tolv timer etter å ha avlagt rapport i Admiralitetet, da han merket den velkjente verkingen i hals og ører. – Pokker, hvisket han. Han hadde ikke tid til å bli plaget med sjøfolkenes vanligste plager, som var øreverk og halsbetennelse.

Han prøvde å sette seg bedre til rette i vognen, og i tankene gikk han gjennom en lang liste med oppgaver som ventet i Plymouth, og ingen av dem var forenlig med fysiske plager. Havnebetjenten ventet på den siste vurderingen og listen over hva som skulle repareres på Tireless. Den skjeve masten, resultatet av et forsøk på å spleise to ødelagte master, var ille nok. Men verre enda var skadene som oppsto da den uerfarne kapteinen på Wellspring kjørte baugen inn i akterstavnen på Tireless. Slik var livet under blokaden.

Sammen med purseren måtte han gjennomgå de lange og detaljerte listene for å bli enige om hva de trengte av forsyninger. Det var lite sannsynlig at alt kunne skaffes, men han måtte uansett prøve. I tillegg hadde han planer om å gi mannskapet landlov, noen få om gangen. Herregud, så mye papirarbeid.

Men akkurat nå kjente han bare den plagsomme duvingen i vognen – og at hodet verket og halsen kjentes som sandpapir mot såre knokler. Det eneste han ønsket seg, var en seng i et stille rom, med en garanti om at ingen ville forstyrre ham på minst én uke.

Skjønt, mer enn noe annet drømte han om et glass med rent vann, og så et til, og enda ett; ikke det råtne vannet som hadde vært lagret i tønner i månedsvis.

Ingen landkrabbe som tok friskt vann for gitt, skjønte hva det ville si å være tørst hinsides tørst, eller hvordan det var å stirre ned i et krus med grønt, illeluktende vann. Etter et par måneder begynte vannet å klumpe seg, og det ble som å svelge andres spyttklyser. Men etter noen år til sjøs ble man vant til å lukke øynene når vannet var mer enn to måneder gammelt.

I tillegg kom dagene med bare tørst, spesielt om vinteren når forsyningsskipene med vann fra Plymouth ble forsinket på grunn av elendig vær. Dager da selv én dråpe fra de illeluktende tønnene, som altså var tomme, ville ha fristet. I likhet med alle de andre om bord på Tireless prøvde han av alle krefter ikke å tenke på vann, men omgitt av vann som de var, var det aldeles umulig.

Da han hadde passert Exeter, der utsikten til sjøen pleide å få hjertet til å slå fortere, begynte han å revurdere avtalen med lord Ratliffe. Alt sammen var så  underlig. I Admiralitetet hadde han som vanlig avlagt rapport, til William Stokes denne gangen, departementsråd vicomte Ratliffe, som var mer enn vanlig opptatt av sin egen betydning, og følgelig en han vanligvis prøvde å unngå.

Oliver ble irritert allerede da lord Ratliffe prøvde å fritte ham ut om hvilke spanske kontakter han hadde, noen ingen kaptein noensinne ville røpe, selv om han var underlagt ordre fra Admiralitetet. Og på toppen av det hele hadde det fordømte fjolset bedt ham om en tjeneste.

Skjønt, akkurat det der var kanskje Olivers egen feil. Han skulle ikke ha vedgått at Tireless kom til å ligge i tørrdokk i minst én måned. Men departementsrådet hadde snust seg frem til det, som en sporhund.

– Én måned?

– Ai, my lord.

– Og du reiser ikke hjem til familien?

– Jeg har ingen familie. Det var sørgelig, men sant, selv om han fortsatt ikke kunne fatte hvorfor en landsens prest og hans kone skulle bukke under for tyfoidfeber i kjedsommelige Eastbourne, når det eneste barnet deres hadde overlevd alle slags plager rundt omkring i hele verden. Ingen familie. Det kom ikke på tale å skaffe seg en kone. Det var sjelden han møtte kvinner, og han var altfor forsiktig til å belemre noen med livet som mulig sjømannsenke. I disse krigstider var det altfor mange som fikk dødsbudskap.

– Jeg vil gjerne vise deg noe.

Ratliffe tok opp en miniatyr fra det rotete skrivebordet og rakte den til Oliver, som ikke kunne noe for at han måtte smile.

Det var ansiktet til en ung lady, snart en kvinne. Håret hadde samme farge som Ratliffes, men flere likheter så han ikke. Kvinnen på miniatyren hadde fregner på nesen.

Men det var som om øynene hennes fanget blikket hans og holdt det fast: Brune brønner med smeltet sjokolade. Han skottet bort på vicomtens blå øyne.

– Hun ligner sin mor.

Oliver så på miniatyren en gang til og rakte den tilbake.

– Vakker, ikke sant?

Vakker var ingen overdrivelse, syntes Oliver.

– Hun er gammel nå. Tjueen. Dette ble malt da hun var seksten. Ratliffe sukket tungt, nesten teatralsk, syntes Oliver. – Hun bor i Plymouth på det forfalne vertshuset til bestemoren, Nancy Massie, et skikkelig hespetre. For tjueto år siden var jeg i Plymouth. Jeg begikk den store tabben å tafse på datteren til hespetreet. Eleanor er resultatet.

Oliver fant ikke på noe å si. Det sømmet seg neppe å si: «Og så ble du far til en lausunge?» Det virket enda dummere å kondolere. Men så skjønte han at vicomten hadde mer på hjertet.

Ratliffe løftet hendene avvergende. – Da barnet var seksten, stakk hun plutselig av fra skolen til miss Pym og dro tilbake til Plymouth! Jeg hadde presentert henne for glimrende fremtidsutsikter, og hun takket meg ved å snu ryggen til mine velgjerninger til fordel for den fordømte havnebyen! Han skulte bort på Oliver. – Du er en verdensvant mann. Du vet hvordan det er i Plymouth. Og da skjønner du at jeg er frustrert.

Det gjorde Oliver, til tross for at han kjente en gryende mistenksomhet. Selv om han bare hadde vært kaptein i to år, hadde han hatt kommandoen over menn i årevis. Det var noe i tonefallet til Ratliffe, noe som ikke virket ekte.

– Vil du gjøre meg den tjenesten å ta inn på vertshuset Mulberry, det heter det, mens du er i Plymouth? Han lente seg nærmere. – Jeg er sikker på at du finner ut av hva som foregår i løpet av et par dager. Jeg orker ikke tanken på at Eleanor kan ha havnet i pekuniære omstendigheter.

– Jeg pleier å bo på Drake, my lord, sa Oliver forsiktig. – Skipskisten min er allerede fraktet dit.

Ratliffe sukket igjen, noe som bare irriterte Oliver. Han skulle til å si nei da vicomten flyttet på seg, og han så Eleanor Massie smile fra miniatyren. Mot sin egen vilje ble han betatt, og han funderte på hvordan en kunstner klarte å fange noe så ungt og løfterikt på så liten plass. For et øyeblikk siden hadde han bare følt seg gammel, men nå kjente han noe som nærmest lignet glede. For alt han visste, hadde jordklodens akse plutselig endret seg rett under Admiralitetet. Var the Astronomer Royal klar over det?

Hva gjorde det vel om han bodde en uke på Mulberry? Han kunne skaffe seg et overblikk, forsikre seg om at hespetreet ikke dengte barnebarnet allerede før frokost, skrive en rapport til vicomten, og vende tilbake til Drake.

– Jeg skal gjøre det, my lord, sa Oliver.

Et kort øyeblikk så det ut som vicomten ville ta Oliver i hånden, men betenkte seg. – Mange takk, kaptein Worthy. Du ville sikkert ha forstått min uro bedre om du hadde en datter selv.

Det kommer aldri til å skje, tenkte Oliver da han på nytt kikket ut på novemberværet utenfor vognen. En kvinne måtte være sprø om hun valgte å gifte seg med en kaptein nå under blokaden. Og den kapteinen som fridde, måtte være enda sprøere.

Han lukket øynene etter Exeter og bestemte seg for å overlate miss Eleanor Massie til hennes egen skjebne. Men da postvognen stanset foran Drake senere på ettermiddagen, visste han at han ikke kunne gå tilbake på sitt eget løfte, uansett hvor gjerne han ville.

Hvis mrs Fillion hadde stått innenfor døren med en mugge vann, ville han ha ombestemt seg igjen, men hun var travelt opptatt med å krangle med en handelsmann. Oliver hadde rent glemt hvor skjærende høy stemmen hennes kunne bli når hun hisset seg opp, og da han i tillegg så at kveldens kortspill var i full gang, husket han også at rommet han pleide å få, lå rett over skjenkestuen.

Mrs Fillion, som trakk pusten for å finne nye argumenter overfor grønnsakshandleren, kastet et blikk i hans retning. I neste øyeblikk var hun borte hos ham.

– Mrs Fillion, sa han fort, før hun rakk å åpne munnen, – jeg vet at bagasjen min allerede er her, men denne gangen tror jeg at jeg skal bo på Mulberry. Kan du si meg hvor det ligger?

Et kort øyeblikk stirret mrs Fillion målløs på ham, men så skjedde det noe forunderlig. Hun fikk et merkelig, interessert glimt i øyet.

– Kaptein, det høres som et glimrende valg akkurat nå, sa hun. – Det er bare et par miles dit, og fjongt er det ikke der, men du ser ut til å være en som trenger fred og ro.

Ser jeg så ille ut? spurte han seg selv, til tross for at han følte seg elendig. – Du har sikkert rett, sa han. – La meg sende inn kusken, så kan du forklare ham veien. Dersom løytnant Proudy er her, vil jeg gjerne snakke med ham.

Etter at han hadde underrettet løytnanten om endringene, stablet Oliver seg på bena og gikk langsomt ut til den ventende vognen. Han hatet tanken på å måtte sette seg inn i den igjen, men trøstet seg med at han snart kunne legge seg i en seng, uansett hvor skrekkelig versthuset Mulberry var.

Et par miles var vel ikke så ille, bestemte Oliver seg for da vognen endelig stanset foran en smal bygning på tre etasjer. Den var nesten helt dekket av eføy som klorte seg fast til steinfasaden, selv om novembervinden gjorde sitt ytterste for å rive den løs. Malingen flasset av på døren og vindusrammene, men den lille forhagen var usedvanlig ryddig og ordentlig. Han snudde seg og stirret mot havnen. Merkelig at noen velger å bo så langt unna, tenkte han.

Vogngutten tok skipskisten til Oliver på skulderen og lærtasken hans i hånden og gikk til inngangsdøren, som ble åpnet av en eldre mann.

– Har dere et ledig værelse? spurte han da gamlingen, garantert en tidligere sjømann, tok skipskisten fra guttungen.

– Kaptein, du er vår første losjerende på seks måneder.

Oliver stirret på ham. – Det var som pokker! Jeg trodde dette var et vertshus. Hvordan i Guds navn klarer dere å holde åpent?

– Det samme har vi spurt oss selv om i det siste, svarte sjøulken og ristet på hodet.

Oliver prøvde å gå støtt da han beveget seg mot døren. – Da burde jeg kanskje ikke spørre om dette, begynte han, – men får en losjerende bare rom, eller måltider også?

– Bare rom for øyeblikket, sir, sa den gamle sjømannen usikkert. Oliver la merke til at han så langt etter vognen, som bare var kommet et stykke ned i Gibbon Street. – Hvis du vil, kan jeg rope den tilbake, sir. Vi skal ikke lure deg.

Oliver nølte og ble stående på fortauet, men så hørte han en stemme til fra døren. Han snudde på hodet, enda så vondt det gjorde.

Det måtte være Eleanor Massie, selv om håret var klippet kort. Øynene var de samme som på miniatyren Ratliffe hadde vist ham: Brune brønner med samme runde uskyld som hos et barn. Hun hadde forkle over en ubestemmelig kjole, men Oliver kunne ikke huske at han hadde sett noe skjønnere. For å være helt presis: Hun så rett på ham med rynkede bryn, som om hun var dypt bekymret for et menneske hun overhodet ikke kjente.

– Jeg blir her, hørte han seg selv si.

Det var kanskje kombinasjonen av lite mat, mangel på søvn, duvingen i vognen, øresus, det bankende hodet og den verkende halsen. Før han rakk å advare noen som helst, snudde han seg bort og kastet opp i en krukke med stemorsblomster som allerede hadde overlevd en lang sommer og sikkert ønsket å leve videre. Synd for dem.

*

– Pete vasket ham. Han ligger til sengs, og det eneste han vil ha, er vann, sa Besta da Nana kom opp den smale trappen med brettet.

Kaptein Worthy lå mot en stabel puter, med lukkede øyne og røde flekker i kinnene, tydelig i elendig form. Han åpnet øynene og smilte nesten da han så hva hun kom med. Han nikket mot nattbordet. – Sett det der og skjenk meg et glass.

Hun gjorde som han sa, og rakte ham glasset. Han tømte det i ett drag og holdt det frem for påfyll. Det var bare litt vann igjen i muggen da han lukket øynene.

– Kan jeg skaffe deg noe mer, sir? spurte hun. – Er det noen vi kan skrive til, som vil komme hit og pleie deg?

– Nei, ingen.

– Å, kjære. Det burde det være.

– Nei, miss Massie, sa han. – Blokaden er djevelens eget verk, og det deler jeg ikke med en levende sjel. Den gamle sjø …

– Pete Carter? Han arbeider hos Besta.

– Han sa at det ikke serveres måltider her.

– På grunn av blokaden og knappe forsyninger, kaptein, har vi  verken kundene eller ressursene til å servere måltider. Jeg beklager så meget. Hun nølte. Øynene hans vek ikke fra ansiktet hennes et øyeblikk. – Kanskje du heller vil dra tilbake til Drake i morgen.

– Nei. Jeg akter å bli her til skuten er ute av tørrdokken.

– Ønsker du virkelig å bo på Mulberry? spurte hun synlig overrasket.

Hun merket at han følte seg ille til mote, og at han kjempet for å holde øynene åpne. – Ja, svarte han og trakk på smilebåndet. – Får jeg lov?

Han lød som en liten skolegutt, og Nana måtte le. – Selvfølgelig får du det! Vi er henrykte over å ha deg her. Det er bare det at måltidene …

Han pekte på kommoden. – Pete sa han la pungen min i øverste skuff. Vær snill å ta den ut, miss Massie, og ta det du trenger for å gi meg tre måltider om dagen. Enn så lenge foretrekker jeg havregrøt med mye fløte og sukker, ganske enkelt fordi jeg tror det er det eneste jeg får ned.

Hun hadde aldri rotet rundt i andres eiendeler før, men det var tydelig at kapteinen forventet det, så hun skyndte seg å finne pungen. Hun skjøv igjen skuffen og gikk bort til sengen med pungen. Han åpnet den, og hun prøvde å la være å se på alle myntene.

Han telte opp en raus håndfull. – Når dette er borte, så spør du bare etter mer, miss Massie, for jeg liker å spise godt når jeg er på land. Han så på henne med et blikk som burde ha gjort henne forlegen, men det gjorde det ikke. – Jeg forventer at de som driver pensjonatet, også spiser godt.

– Ja visst, sir. Kan jeg hente noe nå?

– Hva skal dere ha til middag?

– Litt te og toast, svarte hun, men angret straks på at hun sa noe. Eller at hun hadde løyet, for det der viste at det var sult i huset. – Jeg mener, jeg spiste så mye til non og tenkte ikke …

Han grep henne om håndleddet. – Miss Massie, jeg har tenkt å bli på Mulberry en måned, men hvis du lyver én gang til, flytter jeg herfra i morgen.

– Ja, kaptein, svarte hun med tynn stemme. – Toast.

– Og frokost?

Hun ristet beskjemmet på hodet og unngikk blikket hans. Han holdt fortsatt rundt håndleddet hennes, men ikke hardt.

Han slapp henne og lente seg mot putene. – Det eneste jeg trenger i kveld, er en ny mugge vann. Vil du gjøre meg en tjeneste?

– Hva som helst, kaptein, sa hun, og mente det.

– Spør Pete om han kjenner til en god kur for sår hals.

– Han har tusen kurer, nesten like mange som Scheherazade har fortellinger.

Svaret hans fikk henne til å smile. – Det vedder jeg på at han har. Og kanskje har bestemoren din et grøtomslag for halsen?

Så rart, tenkte hun. Hvordan kan han vite om Besta? – Har du bodd her før? spurte hun? – Jeg tror ikke jeg har nevnt Besta.

Det var hans tur til å se forvirret ut. – Pete må ha nevnt noe, svarte han.

– Nå skrøner du, sa hun freidig og så ham rett inn i øynene.

Han så irritert på henne. – Jeg tror det var en eldre kvinne her inne da Pete tok av meg uniformen og kledde av meg, men jeg ønsket ikke å være så taktløs!

Hun smilte for seg selv da hun forlot rommet.

*

Besta la myntene i pengeskrinet hun hadde i skuffen under brødboksen. Det var bare noen få mynter igjen av pengene Nana fikk for håret sitt, og lyden av pengene fra kaptein Worthy fikk Besta til å sukke av lettelse.

– Jeg lurer på hvorfor han gjør dette? spurte hun bestemoren.

– Hvem vet? sa Besta. Hun snudde seg mot de så godt som tomme hyllene og satte hendene i siden. – Nana, ta krakken og hent ned den posen til venstre. Jeg skal lage et grøtomslag for halsen hans. Jeg skal sende Pete til apotekeren etter olje og bomullsvatt.

– Og mat, Besta, mat, sa Nana. – Han vil ha havregrøt og fløte til frokost.

Besta la en hånd på skulderen hennes. – Du har måttet sulte, fastslo hun. – Kanskje hellet snur nå.

En time senere gikk de opp med grøtomslaget. Det besto av oppvarmet hvete stappet i en gjenglemt, ren strømpe. Besta hadde tullet den inn i et oppvaskhåndkle for at Nana ikke skulle brenne seg. – Kanskje vi skal la den ligge i håndkleet, sa hun da Nana banket på døren. – Det ville være dumt å gi ham brannsår etter at han har betalt så mye for å få hjelp.

Besta bar på oljen Pete hadde kommet med fra apotekeren. Hun varmet medisinflasken mellom hendene.

Kapteinen sov, men han rullet rundt straks hun listet seg inn. Han var halvveis ute av sengen før han skjønte hvem det var.

– Legg deg, kaptein. Du er på land nå, beordret Besta. – Snu deg. Jeg skal helle litt olje i ørene dine.

Han gjorde som hun sa. Besta dryppet olje i hvert øre og plugget det igjen med en bomullsdott. Så nikket hun til Nana.

– Bare legg det rundt halsen hans. Sånn ja, sa hun da Nana danderte grøtomslaget. – La det dekke ørene også.

Kapteinen var taus mens hun fulgte bestemorens anvisninger. Hun bøyde seg nærmere og rynket nesen da hun kjente at det luktet saltlake av kaptein Worthy. Hun forsøkte å snuse diskret på den slitte nattskjorten hans. Salt igjen. Men de kunne da umulig vaske klærne i saltvann?

Da hun var ferdig, hjalp Besta kapteinen til rette mot putene. – Det hjelper nok, sa hun. – Kom, Nana, nå lar vi ham være i fred.

Besta forlot rommet. Nana skulle til å gjøre det samme, men da kapteinen kremtet, snudde hun seg spørrende mot sengen.

– Sørg for at jeg er oppe til sju, sa han. – Jeg spiser frokost nedenunder, og så drar jeg til havnen.

– Jeg tror ikke det, kaptein, sa hun. – Du er syk.

– Det er like fullt en ordre, miss Massie.

– Ai, sir, svarte hun muntert, – men jeg tviler på at du kommer til å dra verken hit eller dit på minst en uke.

– Bare vent og se. Det var ingen munterhet i stemmen hans. – Jeg skal være i tørrdokken i morgen, om så Pete må frakte meg dit i en meltønne.

Da hun var gått, lå han i sengen og anstrengte seg for å tenke på Tireless, og ikke på Nana Massie. Han tenkte på lord Ratliffes bekymring for henne, og skulle gjerne vite hvorfor i all verden hun hadde bestemt seg for å dra tilbake til Plymouth fremfor å fortsette å bli forsørget av faren. Men det var altså ikke hans sak.

